དེ་རྗེས་ཐེངས་མ་གཅིག་རྒན་ཡེ་ཤེས་རབ་རྒྱས་ལགས་བླ་མ་མགར་ཆེན་རིན་པོ་ཆེའི་མདུན་ནས་ཕྱིར་ཐོན་ཁ་ཞིག་ལ་མགར་ཆེན་རིན་པོ་ཆེས་གློ་བུར་དུ་ཁོང་ལ་ངའི་གནས་སྟངས་སྐོར་ལ་བཀའ་འདྲི་གནང་འདུགཁོང་གིས་ཆེད་དུ་ང་ཐའེ་ཝན་རྒྱལ་སྤྱིའི་བོད་བརྒྱུད་ནང་བསྟན་ཞིབ་ཚོགས་ཀྱི་ལས་འཛིན་ཁོངས་ནས་དགོངས་པ་ཞུས་ཟིན་མིན་བཀའ་འདྲི་གནང་བ་དང་འབྲེལ།ཚོགས་པ་འདི་ཧ་ཅང་གལ་ཆེན་པོ་ཡིན།འདི་ལས་དགོངས་པ་མ་ཞུ་ལོབ་ཤོག་ཨང་།ཞེས་གསུངས་ཤིང་།ཡང་མུ་མཐུད་ནས།སྤྱན་རས་གཟིགས་དང་འཇམ་དཔལ་དབྱངས་ལ་སོགས་པ་ཐེག་ཆེན་གྱི་དགེ་འདུན་མང་པོ་ཡང་ཁྱིམ་པའི་རྟེན་ཅན་རེད།ཚེ་རིང་བཀྲ་ཤིས་ལ་ཁྱེད་རང་ད་ལྟའི་གནས་བབས་ལ་སུན་སྣང་ཡིད་ཆེས་བརླགས་པ་དེ་རིགས་གཏན་ནས་མི་དགོས།ངེས་པར་དུ་སེམས་བསྐྱེད་རྒྱ་ཆེན་པོ་བྱོས།མི་ཚེའི་འགྱུར་བ་ཚང་མར་བྱང་ཆུབ་སེམས་ཀྱི་ཉམས་ལེན་གྱིས་རྩིས་ཟིན་པ་གྱིས།ནང་ཆོས་མཆད་སྤེལ་སོགས་མུ་མཐུད།ཁྱེད་རང་ད་དུང་ཐེག་ཆེན་གྱི་དགེ་འདུན་རེད་ཅེས་ཤོད་ཤོག་ཨང་།ཞེས་བཀའ་གནང་འདུགདེ་རྗེས་ངས་མགར་ཆེན་རིན་པོ་ཆེ་ལ་བཀའ་དྲིན་ཆེ་ཞུ་དང་འབྲེལ་བའི་ཞུ་ཕྲིན་ཞིག་ཀྱང་ཕུལ་བ་ཡིན།ངའི་དགོན་པ་རྫ་དྲེལ་དཀར་དགོན་པའི་ངོས་ནས་གོང་འོག་ཚང་མས་སྔར་བཞིན་ཆོས་ཉམས་ལེན་དང་འཆད་སྤེལ་སོགས་ད་ཡོད་ཀྱི་ལས་དོན་མཚམས་འཇོག་རྒྱུ་མེད་ཚུལ་ཕྲིན་ཕྲན་ཚོགས་པ་དེ་འདྲའི་ནང་ནས་ཆེད་དུ་གྲོས་བསྡུས་བྱས་ཏེ་ཁོང་རྣམ་པའི་དགོངས་ཚུལ་གང་ཡོད་པ་ང་ལ་གསུངས་བྱུང་།མ་ཟད།མང་པོ་ཞིག་གིས་རྩོམ་ཡིག་འདྲ་མིན་གྱི་ལམ་ནས་སོ་སོས་ཕྲན་ལ་བཅངས་པའི་རེ་བ་དང་ཡིད་ཆེས།བློ་འགྱོད་སོགས་གསལ་སྟོན་གནང་་བ་དང་མཉམ་དུ།རྒྱུ་མཚན་མང་པོ་ཞིག་གིས་ང་ལ་གོ་བ་སྐོན་གནང་སྟེ།མུ་མཐུད་ཆོས་པ་ཞིག་གི་སྣང་བརྙན་མི་འདོར་རྒྱུའི་རེ་བ་བཏོན་འདུག